Lik iz svoje priče

Kad bi mi bilo biti… kad bi mi bilo biti lik iz svojih priča… Živjeti u skladu, ljubavi i prijateljstvu, trčati po poljima s osmijehom na licu i srećom u duši.

Kad bi mi bilo biti lik iz svojih priča, život bi mi bio savršen. Nikada ne bih lila suze i voljela samoću. Voljela bih rosna jutra, veselila se početcima i novim iskustvima. Znala bih tko sam. Bila bih okružena mnoštvom koje me nikad ne bi skrenulo na krivi put. Imala bih prioritete i ciljeve od kojih ne bih odustajala na prvoj prepreci. Trudila bih se i imala bih savršene ocjene. Marila bih i nikad ne bih odustajala. Ne bih se podcjenjivala i znala bih koliko vrijedim. Mišljenje drugih ne bi mi bilo bitno. Kad bih bila lik iz svojih priča…. Kad bih bila lik iz svojih priča, davala bih više poštovanja i pažnje od one koju dobivam. Ne bih bila odbačena i imala bih ulogu u toj svojoj priči. U predstavi zvanoj „Moj život“. Ne bih toliko bila sama u tišini svoje sobe. U srcu bi mi sunce zamijenilo tamu, a u dušu bi mi poslije duge zime stiglo cvjetno proljeće.

Drugi bi me napokon vidjeli. Vidjeli bi me i podržali moju mene. Napokon bih sama sebi bila dovoljna i u svojim bih očima vidjela sreću. Kad bih bila taj lik… život bi bio drugačiji. Bolji, sigurniji… ili prazniji? Bez grešaka, konflikata, mržnje, ljubomore, zavisti… bih li i dalje to bila ja? Ili samo lik u priči?

Kad bi mi bilo biti lik iz svojih priča… Živjela bih kao i sada jer život ne treba biti poput bajke. Trebaju nam prijatelji, obitelj i ljubav prema sebi samima. Treba nam stvarnost. A sve ostalo moramo prepustiti autoru naše priče koji ispisuje stranice koje još nismo pročitali, a donose nam zabavu, pogreške, kušnje, odgovornosti, savjest i ono najvažnije… ljubav u kojem god svijetu da postojimo.

**POHVALA**

**Sara Vukić**

**8. razred**

**OŠ K. Š. Gjalskog Zabok**

**Mentorica: Lucija Laljak**